息夫人不言赋（以此人不言其志安在为韵）
白敏中 (Tang)
有一人兮甚美。事二夫兮深耻。不咄咄以怨人。常默默而伤已。何窈窕兮若彼。而寂寞兮如此。舌虽在而口不言。身未亡而心已死。殆其丧主失身。去故从新。初为息侯之妇。今为楚国之嫔。标二八之佳丽。冠三千之等伦。岂君恩之不至。顾我恨之有因。触类无言。似峡口为云之女。含情不语。如山头化石之人。守而不改。邈矣而心有所在。行之实难。确乎而性有所安。指逝波于旧宠。比浮云于新欢。得不伫蕙思于心曲。秘玉声于舌端。于是语笑己而。得意莫其。处喧哗而不乱。挺节操以自持。翠羽常低。多值敛眉之日。瓠犀难见。少逢启齿之时。然则动宜三省。情顺九思。似慎枢机。暗合吉人之象。类含锋刃。潜符静女之诗。嗟夫。秦家之女兮。在德何有。贾氏之妻兮。其言亦苟。谁令喋喋。驻五马而诮使君之愚。焉用嘻嘻。获一雉而忘大夫之丑。彼则尔。此则否。外结舌而内结肠。先钳心而后钳口。既而载离生育。几变寒暄。想蘼芜之不见。厌芣苢之空繁。势异丝萝。徒新婚而非偶。华如桃李。虽结子而无言。及夫云梦春游。章华夜侍。永忘一顾之念。难夺三缄之志。起居有节。惟闻佩玉之声。应对无时。不吐如兰之气。君王于是崇其意。重其义。命女史以书之。为楚宫之故事。